Vorstitegu 1 2 3    Vorstitegu on lihtsam kui võiks arvata. Suurepäraselt sobivad vorstiteoks spetsiaalsete vorstiotsikutega hakklihamasinad aga  saab hakkama ka tavalise lehtri, kondiitripritsi või äralõigatud põhja ja pika kaelaga plastpudeliga. Lehtri või plastpudeli kasutamisel võiks abiks olla pudrunui või muu taoline ese.    - Vorstitäidiseks sobivad kõik söömiseks kõlbulikud looma- ja linnuliha liigid ning kõik rupskid ehk siseelundid, mis on sööjale vastuvõetavad. Meeles tuleb pidada ainult seda, et kaaluliselt peaks umbes 30% massist olema puhas loomne rasv. Eelistada tasub seapekki. Vähese rasvasisaldusega vorstid jäävad kuivad  ja maitsetud nagu saepuru. (Kui soovid siiski väherasvasemat vorsti valmistada, siis asenda kaaluliselt osa peki kogusest näiteks sibula või porgandiga. Suhtes umbes 1 osa pekki asemel, 2 osa sibulat või porgandit. Ära asenda kogu peki kogust.) Ei maksa ka ära unustada sellist vorstile ülioluliselt maitset andvat köögivilja nagu küüslauk. Lisada võid ka tangu, riisi, seeni, kartuleid jms. Piirid seab vaid vorstivalmistaja fantaasia.  Soovitav on esimesel vorstiteol kasutada mõnda konkreetset ja  läbiproovitud retsepti ning maitsestamise tugevust kontrollida väikese proovikäki pannil praadimisega.  Ettevaatust ülesoolamisel! Kui kasutad segus puljongit, suitsu-või soolapekki või teisi eelmaitsestatud koostisaineid, siis ole soola lisamisega ettevaatlik.  Sõltuvalt sellest missuguse struktuuriga vorsti soovid valmistada, haki kogu materjal sobivateks tükkideks või lase kogu materjal läbi hakklihamasina üks, kaks või kolm korda. Võid vorstisegu valmistamiseks kasutada ka köögikombaini või  kombineerida erinevaid liha peenestamise viise. Näiteks osa segust ajada läbi suure sõelaga hakkmasina ja osa peenestada köögikombainis ja seejärel segud hoolikalt segades ühendada. Ka ostetud valmishakkliha on soovitav koos teiste komponentidega läbi masina ajada või köögikombainis segada, sest siis segunevad ained ja maitsed ühtlasemalt. Kui soovid, et pekk ühtlasemalt vorstisegus jaotuks lase see kaks korda masinast läbi. Peale maitseainete lisamist sega kogu vorstimass väga hoolikalt läbi. Võid maitseained lisada  ka liha peenestamise käigus, siis segunevad need paremini. Kui segu tuli liiga tihke, lisa - vett, puljongit, rõõska koort vms., sest soolte täitmine väga tihke seguga on tülikas. Samuti jääb vorst vedelike lisamisel mahlasem.    - Kui sea või lamba ´Loojakarja´ saatmine võetakse ise ette, siis nende sooled tuleb puhastada võimalikult kiiresti, kuna soolte pahempidi pööramine muutub iga mööduva minutiga järjest tülikamaks. Soolte pööramine on hädavajalik soolte sisepinna puhastamiseks, ühtlasi  jääb peale pööramist soolte välispinnal olev rasvakiht sissepoole ja ühineb kuumutamisel vorstimassiga.  Koduse vorstiteo käigus on kõige mugavam toimetada umbes meetriste soolejuppidega.  Puhasta ja pese soole ots, seo see nööriga tugevalt kinni ja suru soole sisse nii kaugele kui võimalik (NB! müügiks mõeldud sooled on juba pööratud ja puhastatud). Edasine pööramine tee veekraanist tuleva vee survega, lastes vett soole sisse. Peale pööramist laota sooled kõvale aluspinnale ja puhasta mõlemalt  küljelt nüri lauanoa või muu sarnase nüri esemega kaapides. Puhastatud sooli leota külmas vees 1-2 ööpäeva, vahetades 2 korda ööpäeva jooksul vett. Pikemaajaliseks säilitamiseks võib sooli sügavkülmutada või hoida soolvees või soolatuna ja suletud nõus külmkapis.  Puhastatud naturaalsed sooled tuleb alati enne kasutamist veelkord hoolikalt läbi pesta, lastes vett kraani otsa tõmmatud soolest tugeva survega läbi joosta.  Soolatud või soolvees hoitud sooli tuleb enne tarvitamist külmas vees leotada  umbes 12 tundi.  2 kg vorstimassile kulub umbes 6 m soolt.    - Masina või muu sobiva või käepärase vahendiga vorstisoolte täitmiseks määri soole pealetõmbamise kergendamiseks toruots vähese õliga üle. Lükka sool toru otsa ja seo selle lõpp jämeda puuvillase niidiga või tõmba sõlme. Soole täitmine käib võimalikult aeglaselt, kõik ebatasasused tuleb käega ettevaatlikult ühtlaseks siluda ja tekkinud õhumullid välja ajada. Väldi väga tihkelt vorsti täitmist, kuna kõik vorstisegud paisuvad keetmisel  ja liiga tihedalt täidetud vorstid võivad edasise valmistamise käigus lõhkeda.  Kui soolest on täitmata veel umbes 15-20 cm, siis lõpeta täitmine. Seda vaba ruumi on vaja vorsti juppideks jaotamiseks. Silu käega sool, et segu jaotuks ühtlaselt ning sool ei oleks liiga täis ja lükka tekkinud õhumullid välja. Kinnita soole lõpp puuvillase niidiga või seo sõlme ja jaga vorst soovitava pikkusega juppideks nii, et keerad soolele vindi peale. Keeramine peab toimuma kogu aeg ühes ja samas suunas, et vältida  vorsti lahtikeerdumist.    - Valmis vorstid on suhteliselt kiiresti riknev toit. Seepärast tuleb need võimalikult koheselt kuumtöödelda (läbi keeta, aurutada või küpsetada). Säilitamiseks on võimalik kohene sügavkülmutamine, seda nii tooreste kui ka eelnevalt läbikuumutatud vorstide puhul. Kohe söömiseks võib vorste kõigepealt 80° C vees kuumutada ja seejärel küpsetada või praadida. Praadimine annab vorstiümbrisele krõbeduse ja parema maitse. Praadimata vorstiümbris on sitke ja ei ole eriti  maitsev.  Tooreid vorste võib ka ilma keetmata praadida või küpsetada. Sellisel juhul tuleb neid valmistada madalamal kuumusel, et kindlustada läbiküpsemine.    - Keeda vorste rohkes vees, mida võid oma soovikohaselt maitsestada soola, loorberilehe, erinevate vürtside või puljongikuubikuga. Keeduvee temperatuur ei tohi tõusta üle 80°C. Kui sul puudub termomeeter, siis vajalik temperatuur on saavutatud, kui vedeliku pind hakkab esimestest pinnale kerkivates mullikestest kergelt-kergelt värelema. Kui  kahtled, et vorstid võivad lõhki keeda, siis lõhkikeemise ärahoidmiseks võid vorstinahad hambatikuga paarist kohast läbi torkida. Väga palju sõltub ka kasutatud koostisainetest, soolte kvaliteedist ja kogemusest.  Olenevalt vorstide läbimõõdust ja kasutatud koostisainetest ning kuumutamise temperatuurist võib läbikuumutamisele kuluda 15-30 minutit. Kogenud tegijate sõnul on vorstid valmis siis kui need kerkivad pinnale (kui vorsti on jäänud õhumulle, võivad need ka kohe pinnale kerkida). Läbikeemise  kontrollimiseks võid torgata hambatikuga vorsti keskkohani augu, sealt nõrguv vedelik peab olema läbipaistev (ära torgi kõiki vorste!). Peale keetmist aseta vorstid koheselt jääkülma vette (võib ka koos jääkuubikutega), et need kiirelt maha jahtuksid.    Vorstinahkade ja soolte hankimine  Hobikokkadel ja asjaarmastajatel tundub olevat suurimaks takistuseks, ise vorsti teha, vorstinahkade, vorstikestade ja soolte hankimine. Siin saavad aidata turgude lihamüüjad ja/või spetsiaalsed  lihapoed kelledega tuleb sooleäri eelnevalt kokku leppida.    Hea teada: Vorstvalmistamisest jäänud soolte ülejääk säilib soolvette panduna või soolatuna külmas suhteliselt kaua.